Kwieta l-affari, hux! Resqin lejn l-aħħar tas-sena u kulħadd moħħu fil-parties u fir-riżoluzzjonijiet. Mhux jien tafux?! Għax jien aktar moħħi fil-partit milli fil-ħmerijiet. Ngħid id-dritt, ma nafx kemm kienet sena tajba, għax jgħadduna bil-kbir kienu, u jgħadduna bil-kbir għadhom. Ovvjament din għad-djarju biss. Mhux se noqgħod ngħidha mal-erbat irjieh. Ma tarax, inpaxxihom! Min-naħa tiegħi, jien għandhi tama kbira li fl-aħħar mill-aħħar, Simon johrog b'xi haga kbira li ddawwar ir-rota. Nispera biss li ma nispiċċax ngħid li min jgħix bit-tama, imut bil-piena. Kemm nixtieq li l-ambjentalista Astrid Vella tagħmel bħal Salvu Mallia u tiddeċiedi li toħroġ magħna għax, dejjem skont hi, m'għadhomx jisteddnuha għall-programm ta' Lilian Gauci Maistre' 'Familja Waħda'. Jien m'għandi l-ebda dubju li Simon ma jgħidilhix le u jaċċettaha b'idu miftuha beraħ u bil-qalb. La aċċettajna lil Salvu Mallia li lil Simon ma jqisux bħala kap tiegħu, u saħansitra lil Simon qallu bla boċċi, ma narax għala m'għandniex naċċettaw lil Astrid Vella. The more the merrier, jgħidu l-Ingliżi. L-aħħar jum tas-sena. Kulħadd jagħmel ir-riżoluzzjonijiet li m'hemmx għalfejn ingħidu, ħafna minnhom idumu mill-Milied sa San Stiefnu. Ir-riżoluzzjoni tiegħi hija li matul is-sena l-ġdida insegwi lil Simon kull fejn imur għax m'għandi l-ebda dubju li riżoluzzjoni ewlenija ta' Simon hija li matul din is-sena jwiegħed kollox lil kulħadd. Wara kollox, l-elezzjoni toqrob qiegħda, mhux hekk?! Dal-lejl ma għalaqtx għajn m'għajn. Ma stajt norqod b'xejn. Il-ħin kollu moħħi f'Simon. U konvint li anke Simon ma raqad xejn. Id-destin jaf ikun kiefer. Ħadem tant biex nissiehbu fl-Unjoni Ewropea, ġab daqs dawk voti fl-elezzjonijiet tal-Parlament Ewropew, imma llum, tafu min hemm imexxi l-presidenza tal-Unjoni Ewropea? Ħadd iżjed ħlief Joseph Muscat! U biex tgħaxxaqha ma jidhirx li dak li kien qalilna David Casa huwa minnu u jidher li Muscat se jkollu suċċess ieħor. Nistennew u naraw! Ikolli ngħid li dawk tat-Times mhux kollha magħna. Ovvjament mhux qed ngħid għal Ivan Camilleri, għax dak Nazzjonalist aktar minn missieri li lili semmieni Nazzju għax ma setax isemmini Nazzjonalist. Imma mat-Times żgur li hemm mhux min magħna, għax kieku ma kinux joqgħodu jistaqsu lin-nies jekk is-sena li għaddiet kinitx tajba, jew le, għax ir-riżultat setgħu jobsruh. Żgur li ma kienet sorpriża għal ħadd li dawk li qalu li l-2016 kienet tajba, qabżu lil dawk li qalu li kienet ħażina, bi 17%. Prosit għalih dak Jason Azzopardi. Ħlief inkwiet lil Simon mhux jagħtih. Ma aċċettax li jerfa' r-responsabbiltà kif qallu jagħmel l-awditur, u issa daħal f'basla oħra meta ndaħal fil-kwistjoni taż-żewġ Libjani li ħatfu l-ajruplan. Huwa minnu li wara li għaffiġha, ipprova jahrab minnha, imma, kif jgħid il-Malti, min jidhol bejn il-basla u qoxritha, jibqa' b'riħitha! Tgħidx kemm niddejjaq nara lil xi ħadd minn tagħna jippoppa sidru, imbagħad jaqa' għaċ-ċajt, kif għamlet Marthese Portelli llum. Ma nafx għalfejn sejhet lill-ġurnalisti biex imbagħad lanqas biss kienet kapaċi twiegeb mistoqsija jekk bil-partit tagħna fil-gvern, il-kontijiet tal-fuel hux se jerġgħu jibdew ikunu riveduti fl-aħħar ta' kull xahar. U biex tgħaxxaqha, lanqas kienet kapaċi tagħti garanzija li bil-partit tagħna fil-gvern, ma jkunx hemm żieda fil-prezzijiet tal-elettriku. Ma nafx għalfejn sabitha daqshekk diffiċli għax Simon ilu jgħid li dan il-gvern imissu ilu li reġa' raħħas il-kontijiet tad-dawl u tal-ilma. Qisu Simon ma jafx x'inhu jgħid!